Statsstøtte

Statsstøtte (også kalt offentlig støtte) er et begrep som Den europeiske union (EU) og Det europeiske frihandelsforbund (EFTA) bruker om økonomisk støtte fra et offentlig organ eller et offentlig finansiert organ til bestemte bedrifter og som er egnet til å påvirke konkurranse og handelen mellom medlemsstatene. Begrepet brukes også i annet internasjonalt og nasjonalt regelverk.Den norske lov om nasjonale saksbehandlingsregler i saker om offentlig støtte henviser til WTO, OECD og EØS.

Regelverket for statsstøtte skal hindre offentlige myndigheter i å gi enkelte bedrifter eller sektorer gunstigere konkurranseposisjon gjennom overføringer av statsmidler. Slik støtte anses som uforenlig med EUs indre marked, og utgangspunktet er derfor at statsstøtte er ulovlig. 

Støttebegrepet er svært vidt og omfatter tiltak som gir bestemte foretak en økonomisk fordel, på en måte som påvirker samhandelen i EØS. For eksempel kan statsstøtte gis i form av direkte tilskudd og gunstige lån. Det kan også innebære støtte dersom bedrifter fritas for økonomiske byrder som ellers skulle vært pålagt, for eksempel avgiftsfritak.

En tildeling av offentlig støtte er lovlig hvis den er meldt og godkjent hos Europakommisjonen eller EFTAs overvåkningsorgan. Myndighetene vil også kunne sette i gang støtteordninger i en del unntatte områder, typisk gjennom en forenklet støttemelding. Unntak fra forbudet gjelder på nærmere bestemte vilkår innen områder som små og mellomstore bedrifter, opplæringstiltak, sysselsettingstiltak, miljøstøtte, samt forskning og innovasjon. 

Under koronavirusutbruddet i 2019–2020 tok Europakommisjonen i bruk en krisehjemmel for å gi medlemsland tillatelse til å innføre støttetiltak som ellers strider med restriksjonene mot statsstøtte.

Se også
 Subsidie

Kilder
 Lov om offentlig støtte
 EØS-avtalen, Del IV, kapittel 2
 EF-traktaten artikkel 87-89 (side 35-36) 

 Litteratur  
Bjørnar Alterskjær, Erling Hjelmeng, Robert Lund og Thomas Nordby: Statsstøtte. EØS-avtalens regler om offentlig støtte. Fagbokforlaget 2008. ISBN 978-82-450-0807-4

Noter

Kategori:Europarett
Kategori:Bedriftsøkonomi
Kategori:Subsidier